ইবনে হাইয়ুন

আবু হানিফা নুমান ইবনে মুহাম্মাদ ইবনে মানসুর ইবনে আহমাদ ইবনে হাইয়ুন আল-তামিমি (; মৃ. ৯৭৪ খ্রিস্টাব্দ/ ৩৬৩ হিজরি) ছিলেন একজন ইসমাইলি আইনজ্ঞ এবং ফাতেমীয় সরকারী ইতিহাসবিদ। তিনি সাধারণত আল-কাদি আল-নুমান ( আরবি: ) অথবা ইবনে হাইয়ুন ( আরবি:  )  নামেও পরিচিত ছিলেন। এছাড়াও তাকে কাদি আল-কুদাত ( আরবি: ; সর্বশ্রেষ্ঠ বিচারক), ফকিহুল ফুকাহা (আরবি: فقيه الفقهاء; সর্বশ্রেষ্ঠ ফকিহ) ও দাঈ আল-দুয়াত ( আরবি: ; সর্বশ্রেষ্ঠ দাঈ) উপাধিতেও ডাকা হতো।

 জীবনী 
বর্তমান তিউনিসিয়ার অন্তর্গত কাইরোয়ান নগরীতে তিনি জন্মগ্রহণ করেন। পরবর্তীতে তিনি ইসমাইলি মতবাদে দীক্ষিত হন এবং ইফ্রিকিয়ায় (বর্তমানে তিউনিসিয়া, পশ্চিম লিবিয়া ও পূর্ব আলজেরিয়া) নিজ কর্মজীবন শুরু করেন। তিনি প্রথম ফাতিমীয় খলিফা আল-মাহদি বিল্লাহের (শাসন. ৯০৯–৯৩৪ খ্রি./২৯৭–৩২২ হি.) অধীনে কাজ করেন। অল্প সময়ের মধ্যেই তিনি ফাতিমীয় রাষ্ট্রের সর্বাধিক প্রভাবশালী কাজি হিসেবে উন্নীত হন এবং খিলাফতের বিচারব্যবস্থায় কেন্দ্রীয় ভূমিকা পালন করতে শুরু করেন। তবে তাঁর পিতা মুহাম্মদ ইবনে মানসুর (মৃ.: ৩৫১ হি/৯২৩ খ্রি) কায়রাওয়ানে একজন সুন্নি মালিকি ফকিহ হিসেবে শিক্ষালাভ করেন। তখন কায়রাওয়ান উত্তর আফ্রিকায় ইসলামি জ্ঞানচর্চার একটি কেন্দ্র ছিল এবং সেখানে মালিকি মাযহাব সর্বাধিক প্রভাবশালী ছিল। কিছু গবেষক বলেন, তাঁর পিতা ফাতিমীয় খিলাফত প্রতিষ্ঠার পূর্বেই ইসমাইলি শিয়াবাদে দীক্ষিত হন। এই ধারণার ভিত্তিতে তারা মনে করেন যে, ইবনে হাইয়ুন শৈশব থেকেই একজন ইসমাইলি হিসেবে প্রতিপালিত হন। অন্যদিকে ঐতিহাসিক ইবনে তাগরিবিরদি ভিন্ন মত পেশ করেন। তার মতে, তিনি নিজেঔ ইসমাইলি শিয়াবাদ গ্রহণ করেন এবং এর আগে হানাফি মাযহাবের অনুসারী ছিলেন। তবে এই মতটি অধিকাংশ গবেষকের কাছে গ্রহণযোগ্যতা পায়নি। কারণ ধারণা করা হয়, ইবনে তাগরিবিরদি সম্ভবত এই সিদ্ধান্তে উপনীত হন এই অনুমানের ভিত্তিতে যে, উত্তর আফ্রিকায় একসময় হানাফি মাযহাব প্রধান ছিল। কিন্তু ঐতিহাসিকভাবে এ ধারণা সম্পূর্ণ সঠিক নয় বলে অনেকেই মনে করেন। তবে ইবনে তাগরিবিরদির বক্তব্যের পেছনে আরেকটি সম্ভাব্য কারণ উল্লেখ করা হয়। ইবনে হাইয়ুনের উপাধি “আবু হানিফা",  যা হানাফি মাযহাবের প্রতিষ্ঠাতা ইমাম আবু হানিফার নামের সঙ্গে সাদৃশ্যপূর্ণ। এই কারণে ধারণা করা যেতে পারে যে, তার পিতা মুহাম্মদ হয়তো ইসমাইলি মতবাদ গ্রহণের পূর্বে কোনো এক সময় হানাফি মাযহাবে দীক্ষিত হয়েছিলেন। যদিও এটি নিশ্চিতভাবে প্রমাণিত নয়, তবুও নামের মিলের কারণে অনেকেই এমন ধারণা পোষণ করেন।

নিজের জীবদ্দশায় তিনি চারজন ফাতিমীয় খলিফার অধীনে দায়িত্ব পালন করেন:

 আবদুল্লাহ আল-মাহদি বিল্লাহ
 আল-কাইয়্যুৃম 
 আল-মনসুর বিল্লাহ
 মুযিজ লিদিনিল্লাহ
ফাতিমীয় খিলাফতের প্রতি তাঁর প্রায় ৫০ বছরের নিষ্ঠাবান সেবাকালে তিনি খলিফাদের উৎসাহ ও পৃষ্ঠপোষকতায় ইতিহাস, জীবনী, ফিকহ ও কুরআনের বাতিনী (আধ্যাত্মিক) ব্যাখ্যাবিষয়ক অসংখ্য গ্রন্থ রচনা করেন। তিনি শুধু একজন বিচারকই ছিলেন না, বরং ফাতেমী খিলাফতের বুদ্ধিবৃত্তিক ও ধর্মীয় কাঠামো নির্মাণে অন্যতম প্রধান ব্যক্তিত্ব হিসেবে আত্মপ্রকাশ করেন। ফাতিমীয় খিলাফতের মিশর ও সিরিয়া বিজয়ের পর তিনি ইফ্রিকিয়া ত্যাগ করে নবপ্রতিষ্ঠিত নগরী কায়রোতে গমন করেন। সেখানেই তিনি জীবনের শেষ সময় অতিবাহিত করেন এবং অবশেষে ৯৭৪ খ্রিস্টাব্দে (৩৬৩ হি.) মৃত্যুবরণ করেন। 

তাঁর কর্মজীবনের সূচনা ঘটে মাহদি বিল্লাহর শাসনামলে। তিনি ইতিহাসে ইসমাইলি আইনশাস্ত্রের (ফিকহ) প্রবর্তক হিসেবে বিবেচিত হন। তাঁর রচিত সর্বাধিক প্রামাণ্য গ্রন্থ হলো দা‘য়াইম আল-ইসলাম, যা ইসমাইলি শরিয়তের মৌলিক ভিত্তি ও স্তম্ভসমূহ সুসংহতভাবে উপস্থাপন করে। সে সময় ইসমাইলি মাযহাবের স্বতন্ত্র কোনো সুপ্রতিষ্ঠিত আইনগত লিখিত ঐতিহ্য বিদ্যমান ছিল না। এই শূন্যতা পূরণের লক্ষ্যে তিনি মূলত ইমাম মুহাম্মদ আল-বাকির ও ইমাম জাফর আস-সাদিকের শিক্ষার উপর নির্ভর করেন। এই শিক্ষাগুলো প্রধানত দ্বাদশী শিয়া বর্ণনাকারীদের মাধ্যমে সংরক্ষিত হয়। পাশাপাশি তিনি যায়দী মাযহাবের কিছু বর্ণনাও গৌণ উৎস হিসেবে গ্রহণ করেন। 

তিনি ৯৭৪ খ্রিস্টাব্দে (৩৬৩ হিজরি) মিশরের কায়রো শহরে মৃত্যুবরণ করেন। 

 রচনাবলি 

তিনি ফিকহ, ইতিহাস, ধর্মীয় আকীদা-বিশ্বাস ও কুরআনের গুপ্তার্থমূলক তাফসির (বাতিনি ব্যাখ্যা) বিষয়ক চল্লিশটিরও বেশি গ্রন্থ রচনা করেন। ফুয়াত সেজগিন তাঁর রচনায় আল-নু‘মানের ২২টি গ্রন্থের উল্লেখ করেছেন।.

তাঁর সর্বাধিক বিখ্যাত ও প্রভাবশালী গ্রন্থ হলো দা‘আইম আল-ইসলাম (), যা তিনি প্রায় ত্রিশ বছর সময় নিয়ে রচনা করেন। এটি ইসমাইলি আইনশাস্ত্রের একটি ব্যাখ্যামূলক গ্রন্থ।এই রচনা চূড়ান্তভাবে সম্পন্ন হয় চতুর্থ খলিফা আল-মুঈজের শাসনামলে (শা. ৯৫৩–৯৭৫ খ্রি./ ৩৪১– ৩৬৫ হি.)। এটি তখন ফাতেমীয় খিলাফতের সরকারি সংবিধান হিসেবে গৃহীত হয়। গ্রন্থটি আজও কিছু মুস্তা‘লি সম্প্রদায়ের কাছে বিশেষত তায়েবি ইসমাইলিদের কাছে ধর্মীয় আইনের প্রধান উৎস হিসেবে ব্যবহৃত হয়। ইরান তাদের সংবিধানে গ্রন্থটি অন্তর্ভুক্ত করেছে। 

গ্রন্থটি দুই খণ্ডে ৩২টি অধ্যায় নিয়ে গঠিত। প্রথম খণ্ডে ৭টি অধ্যায় রয়েছে, যেখানে ইসমাইলি মতবাদের সাতটি স্তম্ভ আলোচনা করা হয়েছে। দ্বিতীয় খণ্ডে ২৫টি অধ্যায় রয়েছে, যা জীবনের বিভিন্ন দিক-সম্পর্কিত নানা বিষয় নিয়ে আলোচনা করে। 

এই গ্রন্থের পাশাপাশি আসাস আল-তাʾউইল আল-নু’মানের সবচেয়ে প্রসিদ্ধ কাজগুলোর একটি এবং এটি গুপ্তার্থমূলক ব্যাখ্যা (তাʾউইল) নিয়ে আলোচনা করে। লেখকের নিজের ভাষায়, “[এই বই দ্বারা] আমাদের উদ্দেশ্য হলো আমরা যে বিষয়গুলো দাʿয়াইম আল-ইসলাম গ্রন্থে উপস্থাপন করেছি, তার অন্তর্নিহিত দিক (বাতিন) ব্যাখ্যা করা, যাতে এই গ্রন্থটি বাতিনি অর্থের উৎস হয়।

তাঁর আরেকটি প্রধান গ্রন্থ হলো, কিতাব ইফতিহাহ আল-দাওয়া ওয়া ইবতেদা আল-দাওলা, যা ফাতিমিদের উত্থানের বর্ণনা দেয়। এতে ইয়েমেনে ইবনে হাওশাবের দাওয়াতের প্রাথমিক পর্যায়গুলো উল্লেখ করা হয়েছে। এছাড়াও এতে আবু আব্দিল্লাহ আল-শি'ঈর কুতামা ইমাজিগেনদের সঙ্গে চিঠিপত্র ও তাদের সামরিক অভিযান সম্পর্কিত আলোচনা, রয়েছে, যার মাধ্যমে ইফ্রিকিয়ায় শাসন করা আগালাবিদের জয়লাভ ঘটে। এতে ইমাম আল-মাহদির সালামিয়াহ থেকে প্রস্থান, সিজিলমাসায় বন্দিত্ব ও পরবর্তীতে মুক্তি এবং ৯০৯ সালে ফাতিমীয় রাষ্ট্র প্রতিষ্ঠার বিবরণ দেয়া হয়েছে। গ্রন্থটি আল-শি'ইর বিদ্রোহের পেছনের পরিস্থিতিও বর্ণনা করে, যার জন্য তার বড় ভাই আবুল আব্বাসকে দায়ী ধরা হয় এবং পরবর্তীতে তার মৃত্যুদণ্ডের কথাও উল্লেখ করা হয়েছে। এছাড়াও, গ্রন্থটি ৯৫৭ খ্রিষ্টাব্দ পর্যন্ত ফাতেমীয় খিলাফতের বিবরণ প্রদান করে। 

ইখতিলাফ উসুলুল-মাজাহিব হলো তাঁর অপর একটি গ্রন্থ, যার মাধ্যমে তিনি সুন্নি ইসলামি ফিকহের মূলনীতিসমূহকে খণ্ডন করার চেষ্টা করেছেন। তাঁর এই বইটি দাউদ আল-জাহিরি, মুহাম্মদ বিন দাউদ আল-জাহিরি ও আল-তাবারির রচনার উপর ব্যাপকভাবে নির্ভর করে। উল্লেখ করা হয়েছে যে, তাঁর এই বইটি বিখ্যাত হলেও এটি সুন্নি মাজহাবগুলির মূলনীতি খণ্ডনের প্রথম ইসমাইলি গ্রন্থ ছিল না। তাঁর অন্যান্য প্রধান গ্রন্থগুলি মধ্যে রয়েছে, কিতাব আল-মাজালিস ওয়াল মাসিরাত, যেখানে তিনি ইমামদের আসরে বা হেঁটে যাওয়ার সময়ে বলা কথাগুলো বিস্তারিতভাবে উল্লেখ করেছেন এবং সেসবের মধ্যে নিহিত জ্ঞানও প্রকাশ করেছেন। আরেকটি কম প্রসিদ্ধ গ্রন্থ হল, কিতাব আল-হিম্মা ফি আদাব আতবা আল-আইম্মা  (ইমামদের অনুসারীদের জন্য প্রয়োজনীয় শিষ্টাচারের)।

 আরো পড়ুন 

 Between revolution and state: the path to Fatimid statehood: Qadi Al-Nu'man and the construction of Fatimid legitimacy by Sumaiya A. Hamdani. London; New York: I.B. Tauris; London: In association with The Institute of Ismaili Studies, 2006.

 তথ্যসূত্র 

 গ্রন্থপ্রঞ্জি 










বিষয়শ্রেণী:মুসলিম ইতিহাসবিদ
বিষয়শ্রেণী:শিয়া আলেম
বিষয়শ্রেণী:শিয়া মুসলিম পণ্ডিত
বিষয়শ্রেণী:৯৭৪-এ মৃত্যু